b"\n_START_ARTICLE_\nTer\xc3\xa7\n_START_SECTION_\nReclutament\n_START_PARAGRAPH_\nQuan el ter\xc3\xa7 necessitava reclutar soldats, el rei signava un perm\xc3\xads especial per designar capitans per a la tasca d'allistament. Els capitans tenien un districte de reclutament assignat on desplegaven la bandera i els voluntaris acudien en tropell, gr\xc3\xa0cies a la fama dels ter\xc3\xa7os._NEWLINE_Els voluntaris no podien ser menors de vint anys, ni ancians, i estava prohibit reclutar-hi clergues i frares i encara menys als malalts. Per\xc3\xb2 en el primer cas sempre solien enganyar amb l'edat, entrant sent uns xiquets, i a l'edat de divuit anys, ja podien ser soldats veterans._NEWLINE_Acabats de ser reclutats els soldats eren sotmesos a una s\xc3\xa8rie de proves per comprovar el seu estat f\xc3\xadsic, sent expulsats en cas de no superar-les._NEWLINE_El contracte comen\xc3\xa7ava al moment de l'allistament fins que el rei establia un contracte t\xc3\xa0cit entre la corona i el soldat; tamb\xc3\xa9 podien llicenciar els capitans generals._NEWLINE_Nom\xc3\xa9s iniciat el contracte rebien un paga a la bestreta per equipar-se i, en cas de tenir l'equipament, era com una ajuda per la seua nova incorporaci\xc3\xb3._NEWLINE_Els soldats novells i escuders eren formats segons la marxa i l'ensinistrament anava a c\xc3\xa0rrec dels sergents i caps de l'esquadra. Una forma d'aprenentatge era repartir els soldats novells per tota la companyia perqu\xc3\xa8 aix\xc3\xad aprenguessen dels soldats veterans._NEWLINE_Per a ascendir calia tenir antiguitat i una elevada posici\xc3\xb3 social, com ara algun t\xc3\xadtol nobiliari, encara que a banda d'aquestes raons tamb\xc3\xa9 era necess\xc3\xa0ria l'aptitud i els m\xc3\xa8rits al camp de batalla. Se solia trigar uns 5 anys per ascendir de soldat a caporal, 1 any de caporal a sergent, 2 anys de sergent a alferes i 3 anys d'alferes a capit\xc3\xa0._NEWLINE_La majoria dels ter\xc3\xa7os eren reclutats als dominis dels Habsburg espanyols i alemanys, per\xc3\xb2, com que la corona sempre necessitava soldats, tamb\xc3\xa9 s'acceptava gent d'arreu, com ara anglesos, italians, valons, flamencs, su\xc3\xafssos, irlandesos..._NEWLINE_De tota la Monarquia, les majors zones de reclutament varen ser a Castella, Arag\xc3\xb3, Andalusia, Navarra i el llevant valenci\xc3\xa0."